WASE 116
Vakavulica na Yalomalumalumu ena iOtioti ni Lakosivia
MACIU 26:20 MARIKA 14:17 LUKE 22:14-18 JONI 13:1-17
-
IOTIOTI NI LAKOSIVIA I JISU KEI RATOU NA YAPOSITOLO
-
VEIVAKAVULICI NI VUYA NA YAVADRATOU NA YAPOSITOLO
Erau sa yaco i Jerusalemi o Pita kei Joni me vaka e vakarota o Jisu, me rau lai vakavakarau me baleta na Lakosivia. Eratou na qai muri o Jisu kei na vo ni tini na yapositolo. Sa dromu tiko na siga ena yakavi ni sirova na Ulunivanua ni Veiolive o Jisu kei ratou na tisaipeli. Qori na iotioti ni gauna me sarava sobu mai kina na ulunivanua qo o Jisu me yacova na nona vakaturi.
Ni ratou yaco ina korolevu o Jisu kei na nona matailakolako, eratou gole sara ina vale eratou na solevutaka kina na Lakosivia. Sa vakarautaki kece tu na ka ena dua na rumu levu ena tabavale e cake me vakayacori kina na kanavata ni Lakosivia. Sa nanamaki voli mai o Jisu ina solevu qo, e kaya: “Au gadreva vakalevu me datou kania vata na kakana ni Lakosivia qo ni bera niu vakararawataki.”—Luke 22:15.
Sa vakayabaki na kena veisoliyaki voli e vica na bilo waini vei ira na tiko ena solevu ni Lakosivia. E taura sara o Jisu e dua na bilo waini, e vakavinavinakataka qai kaya: “Dou taura qo, dou veisoliyaka mo dou gunu kece kina. Au tukuna vei kemudou, me tekivu qo au na sega tale ni gunuva na vuanivaini me yaco mada mai na Matanitu ni Kalou.” (Luke 22:17, 18) Sa vakaraitaka sara tiko ga e keri o Jisu ni sa voleka ni vakamatei.
E kurabuitaki e dua na ka e yaco ni vakacagau tiko na kanavata ni Lakosivia. E tucake o Jisu, luvata nona isulu e sau, taura e dua na tauwelu, oti e livia sara na wai ena beseni. E kena ivakarau me tuvanaka o itaukeinivale me vui na yavadra na nona vulagi, ena rairai cakava qori e dua na dauveiqaravi. (Luke 7:44) Ia e cakava qori o Jisu ena solevu qo ni sega ni tiko na itaukeinivale. A rawa ni cakava e dua vei ratou na yapositolo, ia e sega ni bole e dua ni ratou se rairai veiqati tiko ga. Se mani cava na vuna, dua na ka nodratou madua ni vuya o Jisu na yavadratou.
E kaya o Pita ni yaco yani vua o Jisu: “Oni na sega sara ni vuya na yavaqu.” E tukuna o Jisu: “Keu sega ni vuya na yavamu, o na sega ni noqu itokani.” Sega ni bera nona sauma o Pita: “Turaga, ni kua ni vuya ga na yavaqu, na ligaqu tale ga kei na uluqu.” Sa na kurabui mada ga ni tukuna o Jisu: “O koya e sili oti sa savasava, e sega tale ni yaga me savui na yagona taucoko, na yavana ga. Dou sa savasava o kemudou, ia sega ni o kemudou kece.”—Joni 13:8-10.
E vuya kece o Jisu na yavadratou na le 12, na yavai Jutasa Isikarioti tale ga. Oti e dara tale nona isulu e sau, lai dabe tale ena teveli, sa qai taroga: “Dou kila na ka au cakava vei kemudou? Dou kaya niu ‘Qasenivuli,’ Joni 13:12-17.niu ‘Turaga,’ e donu vinaka qori, niu Qasenivuli, au Turaga tale ga. Keu vuya gona na yavamudou niu Turaga qai Qasenivuli, e dodonu mo dou veivuiyava tale ga. Na ka au cakava qo e ivakaraitaki vei kemudou, mo dou cakava tale ga na ka au cakava vei kemudou. Au tukuna vakadodonu vei kemudou, na bobula e sega ni uasivia nona turaga, o koya tale ga e talai e sega ni uasivi koya e veitalai. Ke dou kila na ka kece qo, dou na qai marau ke dou cakava.”—
Na ka e cakava qori o Jisu e vakavulica kina ni bibi na veiqaravi kei na yalomalumalumu! Me ratou kua ni viavia liu na imuri i Jisu, se nanuma ni ratou dua na ka qai dodonu me ratou qaravi. Me ratou muria ga na ivakaraitaki i Jisu, sega ni nona veivuiyava, ia me ratou yalomalumalumu, yalorawarawa ni veiqaravi ratou qai kua ni veivakaduiduitaki.
ssw_Latn fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn